ΓΡΑΠΤΗ ΕΡΩΤΗΣΗ E-2512/98

υποβολή: Roberta Angelilli (NI) προς την Επιτροπή

(30 Ιουλίου 1998)

Θέμα: Η αεροπορική τραγωδία στο Blagnac της Γαλλίας

Στις 30 Ιουνίου 1994, στο αεροδρόμιο της Τουλούζης-Blagnac, ένα αεροσκάφος Α330 της βιομηχανίας Airbus έπεσε στο έδαφος κατά τη διάρκεια δοκιμαστικής πτήσης προκαλώντας το θάνατο των επτά ατόμων που επέβαιναν σε αυτό. Μεταξύ των επτά θυμάτων περιλαμβάνονταν δύο Ιταλοί πιλότοι - οι Alberto Nassetti και Pier Paolo Racchetti - υπάλληλοι της αεροπορικής εταιρείας Alitalia, οι οποίοι βρίσκονταν στην Τουλούζη για ένα πενθήμερο εμπορικό σταζ στην έδρα της γαλλικής εταιρείας.

Το αεροσκάφος δεν είχε ακόμη λάβει έγκριση πτητικής ικανότητας αλλά πετούσε με προσωρινό πιστοποιητικό. Κατά τη διάρκεια των δοκιμαστικών πτήσεων, απαγορεύεται εντελώς η παρουσία επιβατών στο αεροσκάφος το οποίο πρέπει, υποχρεωτικά, να κυβερνάται από δύο πιλότους με άδεια δοκιμαστών χειριστών. Στο αεροσκάφος Α330 υπήρχε μόνον ένας δοκιμαστής πιλότος και ακόμη ένας με άδεια πιλότου αεροπορικών γραμμών. Το προκαθορισμένο πρόγραμμα για το εμπορικό σταζ δεν προέβλεπε τη διενέργεια καμιάς πτήσης, αλλά μόνον θεωρητικά μαθήματα στην αίθουσα διδασκαλίας.

Μετά πάροδο τεσσάρων ετών από το αεροπορικό αυτό ατύχημα, η γαλλική δικαιοσύνη δεν έχει ακόμη αποφασίσει σχετικά με την διενέργεια ή όχι δίκης για την απόδοση ποινικών ευθυνών. Η προκαταρκτική εξέταση, η οποία ανατέθηκε στη Γενική Διεύθυνση Εξοπλισμού που υπάγεται στο Υπουργείο Άμυνας (όπως προβλέπει ο γαλλικός κώδικας αεροπλοήγησης) ολοκληρώθηκε επτά μήνες αργότερα. Η δικαστική εξέταση, την οποία ανέλαβε ο δικαστής Billaud, περατώθηκε στις 28 Φεβρουαρίου 1998 και η Εισαγγελία διέθετε τρίμηνη προθεσμία για να αποφανθεί σχετικά με την αρχειοθέτηση ή την παραπομπή της υπόθεσης στη δικαιοσύνη. Μέχρι σήμερα καμία απάντηση δεν έχει δοθεί από την Εισαγγελία.

Κατόπιν τούτου, είναι σε θέση η Επιτροπή να απαντήσει στα ακόλουθα ερωτήματα:

1. Εάν θεωρεί σκόπιμο να παρέμβει προς τις γαλλικές αρχές ώστε να πληροφορηθεί τους λόγους για την κατάφωρη και ανεξήγητη αυτή καθυστέρηση στη λήψη απόφασης όσον αφορά τη διενέργεια δίκης;

2. εάν θεωρεί σκόπιμο να παρέμβει προς τις ιταλικές αρχές προκειμένου να πληροφορηθεί για ποιούς λόγους το Προξενείο της Τουλούζης δεν παρέσχε καμία βοήθεια στις οικογένειες των θυμάτων;

Απάντηση της κας Gradin εξ ονόματος της Επιτροπής

(24 Σεπτεμβρίου 1998)

Η Επιτροπή ενημερώνει το Αξιότιμο Μέλος ότι δεν είναι σε θέση να παρέμβει στις αρχές κάποιου κράτους μέλους στο πλαίσιο ποινικής δίωξης που ασκείται λόγω αεροπορικού ατυχήματος που έλαβε χώρα κατά τη διάρκεια δοκιμαστικής πτήσης.

Το άρθρο ΣΤ της Συνθήκης για την Ευρωπαϊκή Ένωση προβλέπει ότι η Ένωση σέβεται τα θεμελιώδη δικαιώματα,όπως κατοχυρώνονται με την Ευρωπαϊκή Σύμβαση για την Προστασία των Δικαιωμάτων του Ανθρώπου, και ειδικότερα το δικαίωμα για δίκαιη διενέργεια δίκης. Επαφίεται ως εκ τούτου στο πρόσωπο το οποίο θεωρεί ότι παραβιάζεται το δικαίωμα αυτό να απευθυνθεί στο αρμόδιο δικαστήριο προκειμένου να διαπιστωθεί αυτή η παράβαση και, ενδεχομένως, να υποβάλει καταγγελία στην Ευρωπαϊκή Επιτροπή για την προστασία των δικαιωμάτων του ανθρώπου εφ'όσον έχει εξαντλήσει όλα τα ένδικα μέσα που προσφέρονται απο το εθνικό δίκαιο